මේවන විට මහකන්නය සඳහා කුඹුරු වගා කිරීම ආරම්භ වී ඇති නිසා මී උණ පැතිරීමේ අවදානම ද මතු විය හැකි බැව් වෛද්‍යවරු පවසති.මී උණ මර්දනය කිරීම සඳහා රජය මගින් නොමිලේ ලබා දෙන ඩොක්සිසයික්ලීන් ප්‍රතිජීවක ඖෂධය ලබා ගැනීමට ජනතාව අතර වැඩි උනන්දුවක් නොමැති බැව් පෙන්වා දෙන මහජන සෞඛ්‍ය පරීක්ෂකවරු මී උණ අවදානමින් මිදීම සඳහා මේ ඖෂධ ලබා ගත යුතු බැව් ඔවුහු වැඩිදුරටත් පෙන්වා දෙති.වර්ෂා සමය ආරම්භ වීමත් සමඟ කුඹුරු, මඩ සහ ජලය ආශ්‍රිතව වැඩ කරන‍ ගොවීන් සහ කම්කරුවන්ට මී උණ ඇතිකරන ලෙප්ටොස්පයිරා බැක්ටීරියාව ශරීර ගත වීමට වැඩි ඉඩකඩක් ඇති බැවින් අවදානම් කලාපවල සිටින ඕනෑම කෙනකුට නොමිලේ මෙම ප්‍රතිජීවක ඖෂධය ලබා ගැනීමට පහසුකම් සලසා දී තිබේ.මහජන සෞඛ්‍ය පරීක්ෂක කාර්යාල සහ පවුල් සෞඛ්‍ය නිලධාරි කාර්යාල වලට ගොස් මෙම ඖෂධය ලබා ගැනීමට සෞඛ්‍ය අමාත්‍යංශය අවස්ථාව සලසා දී ඇත.